Tromssan ja Finnmarkin lääni

Tromssan ja Finnmarkin lääni (lyhyemmin Tromssa ja Finnmark) oli Norjan lääni maan pohjoisosassa vuosina 2020–2024. Läänin asukasluku oli noin 242 000 henkeä, mikä vastasi 4,5 % Norjan koko väestöstä (vuonna 2021). 

Tromssaan ja Finnmarkiin kuului 39 kuntaa, joista yhdeksän on kaupunkeja. Väkimäärältään suurin kaupunki ja samalla hallinnollinen keskus oli Tromssa. Lisäksi osa hallinnosta toimi Vesisaaren kaupungissa. Pinta-alaltaan suurin kunta oli sisämaassa sijaitseva Koutokeino.

Tromssan ja Finnmarkin ainoa norjalainen rajanaapuri oli lounaispuolella sijaitseva Nordlandin lääni. Muilta osin lääni rajautui Suomen Lapin maakuntaan sekä pienemmältä osin Ruotsin Lapin maakuntaan ja Venäjän Murmanskin alueen Petsamon piiriin. Pohjoispuolella olivat Barentsinmeri (Jäämeri) ja Norjanmeri (Atlantti), joiden rantaviivaa oli läänin alueella yli 15 tuhatta kilometriä. 

Läänin korkein kohta oli 1834 metriin merenpinnan tasosta yltävä Jiehkkevárri. Alueen suuria vuonoja ovat esimerkiksi Porsanginvuono ja Yykeänvuono.

 Historia 
Tromssan ja Finnmarkin lääni perustettiin 1. tammikuuta 2020, kun Tromssan lääni, Finnmarkin lääni sekä Tjeldsundin kunta Nordlandin läänistä yhdistettiin. Läänien yhdistäminen oli osa Norjan alueuudistusta, jossa 18 aiemmasta läänistä muodostettiin 11 lääniä. 

Yhdistäminen oli kuitenkin kiistelty jopa ennen sen täytäntöönpanoa. Esimerkiksi Finnmarkissa vuonna 2018 pidetyssä äänestyksessä 87 prosenttia äänestäjistä vastusti sitä. Vuonna 2022 Norjan parlamentti päättikin erottaa Tromssan ja Finnmarkin läänit uudestaan vuoden 2024 alusta alkaen.

 Kieli ja kulttuuri 
Merkittävä osa läänin asukkaista oli saamelaisia. Kaikkiaan noin 65 % kaikista Norjan saamelaiskäräjien vaaleissa äänioikeutetuista henkilöistä asuivat Tromssan ja Finnmarkin läänissä. Lääni sekä useat sen alueella sijaitsevat kunnat kuuluvat saamen kielen hallintoalueeseen, jossa sekä norjalla että saamella on tasavertainen asema. 

Tromssassa ja Finnmarkissa asuu myös 1700- ja 1800-luvuilla alueelle muuttaneiden suomalaisten jälkeläisiä eli kveenejä. Kveenin kielellä on virallinen asema Porsangin kunnassa. Muutamien kulttuurikeskusten ja läänin alueella ilmestyvän Ruijan Kaiku -lehden lisäksi kveenin kieli näkyy muun muassa alueen paikannimistössä. Kveeniä käytetään myös joidenkin paikallisten hallintoyksiköiden virallisissa nimissä, kuten Tromssan ja Finmarkun fylkki, Raisin komuuni sekä Omasvuonon kunta.

 Kunnat 
Lääni koostui 39 kunnasta.

23px Alattio (norj. Alta)
23px Bardu (pohjoissaam. Beardu)
23px Berlevåg
23px Båtsfjord
23px Dyrøy
23px Etelä-Varanki (norj. Sør-Varanger)
23px Gamvik
23px Gratangen
23px Hammerfest
23px Harstad (pohjoissaam. Hárstták)
23px Hasvik
23px Ibestad
23px Kaarasjoki (pohjoissaam. Kárášjohka, norj. Karasjok)
23px Kaivuono (pohjoissaam. Gáivuotna, norj. Kåfjord)
23px Kalsa (norj. Karlsøy)
23px Kierua (norj. Skjervøy)
23px Koutokeino (pohjoissaam. Guovdageaidnu, norj. Kautokeino)
23px Kvæfjord
23px Lappea (norj. Loppa)
23px Lavangen (pohjoissaam. Loabák)
23px Lebesby (pohjoissaam. Davvesiida)
23px Moseija (norj. Måsøy)
23px Målselv
23px Naavuono (norj. Kvænangen)
23px Nordkapp (pohjoissaam. Davvinjárga)
23px Omasvuono (norj. Storfjord, pohjoissaam. Omasvuotna)
23px Paatsivuono (norj. Balsfjord)
23px Porsanki (norj. Porsanger, pohjoissaam. Porsáŋgu)
23px Raisi (norj. Nordreisa, pohjoissaam. Ráisa)
23px Raisivuono (norj. Sørreisa)
23px Salangen
23px Senja
23px Teno (pohjoissaam. Deatnu, norj. Tana)
23px Tjeldsund
23px Tromssa (norj. Tromsø)
23px Uuniemi (pohjoissaam. Unjárga, norj. Nesseby)
23px Yykeä (norj. Lyngen)
23px Vesisaari (norj. Vadsø)
23px Vuoreija (norj. Vardø)

 Yhdistymisen myötä lakkautetut kunnat 
23px Berg (osa Senjan kuntaa)
23px Kvalsund (osa Hammerfestia)
23px Lenvik (osa Senjan kuntaa)
23px Skånland (osa Tjeldsundia)
23px Torsken (osa Senjan kuntaa)
23px Tranøy (osa Senjan kuntaa)

 Lähteet 

 Aiheesta muualla 

*